SET บ่ายผันผวน โบรกฯ ชู 3 หุ้นน่าสอย มีปัจจัยหนุน
SET บ่ายผันผวนในกรอบอิงทางลง พร้อมให้แนวรับ 1,540-1,530 แนวต้าน 1,555 จุด โบรกฯ ชู 3 หุ้นน่าสอย มีปัจจัยหนุน นำโดย KKP, ESSO และ AOT
9 มี.ค. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (9 มี.ค.) ผันผวนในกรอบ อิงทางลง เหตุกังวลเฟดจะขึ้นอัตราดอกเบี้ยในการประชุมกลางเดือนนี้ และยังได้รับแรงกดดันจากราคาน้ำมันร่วงแรงด้วย ประกอบกับเงินบาทยังคงอ่อนค่า แม้วานนี้ตลาดฯจะปรับตัวขึ้นได้แต่ต่างชาติยังขาย มีสถาบันที่ซื้อเล็กน้อย แสดงให้เห็นว่ายังไม่ใช่การฟื้นตัว ด้านตลาดภูมิภาคแกว่งทั้งในแดนบวก-ลบ ส่วนใหญ่จะติดลบ ผลจาก Fund Flow ไหลออก และเงินดอลลาร์สหรัฐฯแข็งค่าก็กระทบค่าเงินในภูมิภาคให้อ่อนค่าลง บ่ายนี้ตลาดฯคงจะยังผันผวนในกรอบ อิงทางลง พร้อมให้แนวรับ 1,540-1,530 แนวต้าน 1,555 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ผันผวนในกรอบ อิงทางลง อันเนื่องมาจากปัจจัยเดิม ตลาดฯยังคงกังวลเรื่องธนาคารกลางสหรัฐฯ (เฟด) จะปรับขึ้นอัตราดอกเบี้ยในช่วงกลางเดือนนี้ที่จะมีการประชุมเฟด และยังได้แรงกดดันจากราคน้ำมันที่ร่วงลงแรงด้วย ประกอบกับค่าเงินบาทก็ยังคงอ่อนค่า แม้ว่าวานนี้ตลาดฯจะปรับตัวขึ้นแต่จะเห็นได้ว่านักลงทุนต่างชาติยังคงขาย และนักลงทุนสถาบันก็ซื้อเล็กน้อย แสดงให้เห็นว่ายังไม่ใช่การฟื้นตัว
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ แต่ส่วนใหญ่จะอิงไปทางลบ ซึ่งผลที่เกิดขึ้นมาจาก Fund Flow ไหลออก เงินดอลลาร์สหรัฐฯแข็งค่าขึ้นทำให้กระทบค่าเงินในภูมิภาคให้อ่อนค่าลง ส่วนแนวโน้มการลงทุนในช่วงบ่ายนี้ ตลาดฯคงจะผันผวนในกรอบ อิงทางลง พร้อมให้แนวรับ 1,540-1,530 จุด ส่วนแนวต้าน 1,555 จุด
 
บล.ธนชาต ระบุในบทวิเคราะห์ (9 มี.ค.)  SET อ่อนตัวลงจากแรงกดดันกลุ่มพลังงานจากราคาน้ำมันปรับตัวลง และหุ้นกลุ่มที่เป็นเป้าหมายการปรับพอร์ตของนักลงทุนต่างชาติ เรามอง SET จะแกว่งตัวผันผวนก่อนการประชุมธนาคารกลางสหรัฐฯ (Fed) โดยเฉพาะหลังรายงานตัวเลขการจ้างงานภาคเอกชน (ADP) ที่แข็งแกร่ง หนุนให้ตัวเลข non-farm-payroll และอัตราการว่างงาน ที่ Fed ให้ความสำคัญ น่าจะออกมาดีด้วยเช่นกัน ปัจจุบันราคา Fed fund futures ที่ใช้บ่งชี้โอกาสการขึ้นดอกเบี้ย (implied probability) สำหรับกลางเดือน มี.ค. ขึ้นมาที่ 100% แล้ว (one way bet) และโอกาสการขึ้นดอกเบี้ยปีนี้  3 ครั้ง ขึ้นมาที่กว่า 70% อย่างไรก็ดี เรายังลุ้นว่า SET จะเกิด technical rebound หากปิดเหนือ 1,546 จุดได้
ในขณะเดียวกัน แนะนำ “Trading” กลุ่มหุ้นที่ยังมี momentum แข็งแรง และน่าจะมี downside risk จำกัด เช่น KKP ที่ยังสามารถบริหารจัดการ NIM ในช่วงที่ดอกเบี้ยขึ้นได้ และมีปันผลสูงกว่า 9% (หากคิดเงินปันผลรับ ในรอบ 15 เดือนข้างหน้า รวม 3 งวด จะสูงถึง 10 บาท หรือ 15%) ESSO คาดงบไตรมาส 1/60 และทั้งปี 2560 จะดี ส่งผล PE ถูก เพียง 5.7 เท่า และ AOT หลังจำนวนนักท่องเที่ยวจีนฟื้นตัวแข็งแกร่ง
 
สรุปหลักทรัพย์ที่มีมูลค่าการซื้อขายสูงสุด 5 อันดับ ได้แก่
GL   มูลค่าการซื้อขาย 2,624.93 ล้านบาท ปิดที่  36.75 บาท เพิ่มขึ้น 1.00 บาท
PTT   มูลค่าการซื้อขาย   863.72 ล้านบาท ปิดที่ 390.00 บาท ลดลง  4.00 บาท
ADVANC  มูลค่าการซื้อขาย   668.91 ล้านบาท ปิดที่ 169.50 บาท ราคาไม่เปลี่ยนแปลง
AOT   มูลค่าการซื้อขาย   568.48 ล้านบาท ปิดที่  39.25 บาท เพิ่มขึ้น 0.25 บาท
BDMS   มูลค่าการซื้อขาย   550.88 ล้านบาท ปิดที่  20.70 บาท เพิ่มขึ้น 0.40 บาท